นายกรัฐมนตรี ขอประชาชนอย่าตระหนกเก็บภาษีที่ดินและสิ่งปลูกสร้าง ยันไม่ใช่การรีดภาษีประชาชน
นายกรัฐมนตรี ขอประชาชนอย่าตระหนกเก็บภาษีที่ดินและสิ่งปลูกสร้าง ยันไม่ใช่การรีดภาษีประชาชน พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชี้แจงถึงกรณีที่ส่วนท้องที่ส่งจดหมายถึงเจ้าของที่ดินและสิ่งปลูกสร้าง ซึ่งหลายคนอาจมีความตระหนก ว่าตนเองทราบข้อมูลแล้ว กำลังหามาตรการทำความเข้าใจ โดยขอให้ทุกคนมองเจตนารมย์ของกฎหมาย ที่เป็นการเก็บภาษีให้มีประสิทธิภาพตรงกับการใช้ประโยชน์จากที่ดินและทรัพย์สิน เพื่อให้งบประมาณเหล่านี้ไปสู่ท้องถิ่น เพื่อนำเอาไปพัฒนาพื้นที่ ซึ่งขอทำความเข้าใจว่า สิ่งที่ต้องดำเนินการขณะนี้มีสองอย่างคือ กรณีที่อยู่อาศัย หรืออื่นๆ ที่ไม่มีรายได้เพิ่มเติม จะเสียภาษีในอัตราที่น้อยมากอยู่แล้ว ขณะที่อีกส่วนหนึ่งคือ ห้องเช่า ประเภทนี้ต้องเสียภาษีอีกอย่างหนึ่ง เพราะถือว่ามีรายได้ที่เพิ่มขึ้น ทั้งนี้ในช่วงระยะประมาณ 4 เดือนขอให้ทุกคนส่งรายละเอียดแจ้งยังเจ้าหน้าที่ ถึงการครอบครองต่างๆ ทั้งนี้ยืนยันว่าเรื่องนี้ไม่ใช่การที่รัฐบาลจะรีดภาษีและขอให้ทุกคนมองในเรื่องของการพัฒนาประเทศนายกรัฐมนตรี กล่าวด้วยว่า รัฐบาลได้เดินหน้าแก้ปัญหาที่ดินทับซ้อมมาอย่างต่อเนื่อง โดยใช้กลไกของคณะกรรมการนโยบายที่ดินแห่งชาติ หรือ คทช. รวมถึงการใช้แผนที่มาตรา 1 ต่อ 4,000 ที่เป็นเครื่องมือในการแก้ปัญหาเรื่องที่ดิน ให้กับแต่ละหน่วยงาน ซึ่งจะแก้ปัญหาเรื่องของการบุกรุกการพิสูจน์สิทธิ ซึ่งเมื่อตรวจสอบแล้ว บางกรณีก็ต้องปรับการถือครอง เป็นการเช่าให้ถูกต้อง ซึ่งรัฐบาลก็มุ่งที่จะนำที่ดินกระจายให้กับผู้ที่ไม่มีที่ดินทำกิน ดำเนินการไปแล้วหลายแสนครัวเรือน แต่ยังต้องดำเนินการต่ออีกมากและพบปัญหาในทุกจังหวัด จึงสั่งการให้กระทรวงมหาดไทยและกระทรวงทรัพยากรธรรมชาติและสิ่งแวดล้อมร่วมกันแก้ปัญหา และขอให้ทุกฝ่ายอย่าตื่นตระหนก โดยรัฐบาลจะหามาตรการที่เหมาะสม เพื่อให้สามารถใช้ประโยชน์สูงสุดจากที่ดิน ซึ่งมีจำนวนจำกัดโดยคำนึงถึงประชาชนที่ยากจนเป็นหลัก ไม่ใช่เรื่องที่เลือกดูคนกลุ่มใดกลุ่มหนึ่ง